જંબુદ્વિપનાં દક્ષિણાર્થ ભારતમાં સૌરીપુરી નગર હતું. તે નગરમાં હરીવંશકુળના સમુદ્રવિજય રાજા રાજ્ય કરતાં હતા. તેમને શિવાદેવીમહારાણી હતા. એક વખત શિવાદેવીએ રાત્રીના અવશેષ કાળે ચૌદ મહાસ્વપ્નો જોયા. તે વખતે કાર્તિક માસની કૃષ્ણ દ્વાદશીએ અપરાજિત વિમાનમાંથી ચ્યાવીને શંખ કુમારનો જીવ શિવાદેવીની કુક્ષીમાં ઉત્પન્ન થયો. અનુક્રમે શ્રાવણ માસની શુક્લ પંચમીએ શિવાદેવીએ શંખ લંછનવાળા કૃષ્ણવર્ણી કુમારને જન્મ આપ્યો. તે જ વખતે છપ્પન દિક્કુમારીઓએ ઘરમાં અને ચોસઠ ઇન્દ્રોએ મેરુગિરિ ઉપર હર્ષથી તે પુત્રનો જન્મમહોત્સવ કર્યો. રાજા સમુદ્રવિજયે પ્રાત: કાળે મહોત્સવ સાથે અપરાધીઓને કારાગૃહમાંથી છોડાવ્યા. ગરીબોને દાન આપવું વિગેરે સત્કર્મ કર્યા.